Anna Úrsúla Guðmundsdóttir og Hrafnhildur Ósk Skúladóttir eru nýir aðstoðarþjálfarar Arnars Péturssonar hjá íslenska kvennalandsliðinu í handbolta. Ágúst Jóhannsson verður áfram í hópi aðstoðarþjálfara. Þá verður B-landsliði komið á fót til að fá inn fleiri leikmenn og þær Anna og Hrafnhildur munu hafa yfirumsjón með því.
Þetta kom fram á blaðamannafundi sem HSÍ hélt núna í hádeginu. Undankeppni fyrir EM 2022 hefst í október og þá mætir Ísland Svíum og Serbum, þann sjöunda og tíunda október. Tyrkland er fjórða liðið í riðlinum. Hópurinn fyrir þetta verkefni í október var jafnframt kynntur á fundinum og má sjá hann á ruv.is.
Bandaríska fimleikastjarnan Simone Biles segist hafa átt að hætta keppni fyrir Ólympíuleikana í Tókýó í sumar. Þar dró hún úr keppni vegna slæmrar andlegrar heilsu og fékk mikið lof fyrir að vera einlæg og heiðarleg um vanlíðan sína. Í stóru viðtali við fjölmiðilinn The Cut segir hún að í ljósi þess sem hún hafi gengið í gegnum síðustu sjö ár hafi hún aldrei átt að vera í Ólympíuliði Bandaríkjanna í ár. Biles er ein hundraða fimleikakvenna sem voru misnotaðar af lækni landsliðsins Larry Nassar sem afplánar nú 175 ára fangelsisdóm. Biles segist ekki hafa ætlað að leyfa honum að ræna sig gleðinni og taka frá sér eitthvað sem hún hefur unnið að frá sex ára aldri. Hún hafi ýtt sér í gegnum erfiðleikana eins lengi og líkami og sál leyfðu.
Valur og þýska stórliðið Lemgo mætast öðru sinni í kvöld í annarri umferð Evrópudeildarinnar í handbolta karla. Valsmenn þurftu að sætta sig við grátlegt eins marks tap fyrir viku á Hlíðarenda, 27-26, eftir að hafa komist fimm mörkum yfir. Þjálfarinn Snorri Steinn Guðjónsson var sektaður af Handknattleikssambandi Evrópu vegna hegðunar sinnar eftir leikinn þegar hann lét eftirlitsfólk heyra það. Sektin hljóðar upp á þúsund evrur eða rúmlega 150 þúsund krónur. Liðin mætast ytra í kvöld.
Anna Úrsúla Guðmundsdóttir og Hrafnhildur Ósk Skúladóttir hafa verið ráðnar aðstoðarþjálfarar íslenska kvennalandsliðsins í handbolta við hlið Arnars Péturssonar. Ágúst Jóhannsson verður áfram í hópi aðstoðarþjálfara. Þá verður starfið í kringum hópinn eflt með stofnun B-landsliðs. 